Kari Christensen
Store norske leksikon,Kunst og estetikk,Glass og keramikk,Glass og keramikk – utøvere
Kari Christensen var en norsk keramiker. Hennes porselensarbeider hadde et tydelig, personlig uttrykk.
Bakgrunn Christensen ble utdannet ved Statens håndverks- og kunstindustriskole i 1957–1961. I perioden fra 1962 til 1965 hospiterte hun på billedhuggerlinjen ved Kunstakademiet i København. Omkring 1965 arbeidet Christensen for en periode ved Den Kongelige Porcelainsfabrik i København. Hun utviklet sammen med flere av firmaets designere Tenera-serien, under ledelse av Nils Thorsson. Keramikk og porselen I 1966 etablerte Kari Christensen eget verksted i Oslo. Der arbeidet hun først med leirgods, men etter hvert prøvde hun en rekke leiretyper og glasurer. På den internasjonale keramikkbiennalen i Firenze i 1971 mottok hun gullmedalje.I 1970-årene fornyet Christensen norsk porselenskunst med løvtynne, uregelmessige gjenstander der naturmotiver var omsatt på en egenartet og personlig måte. Gjennombruddet kom på separatutstillingen i Oslo Kunstforening der hun utstilte porselensarbeider. I 1979 vant Christensen konkurransen om utsmykning i Politihuset i Oslo. Tre år senere var arbeidet Kilden ferdigstilt. Motivet er grupperte, hvite og lysgrå flater i tynn porselen, som isfjell, montert på veggen. I 1980- og 1990-årene ble hun mer skulpturell i sine arbeider og eksperimenterte med ulike brenningsformer. Fuglfigurene ble nærmest hennes signatur. Undervisning Kari Christensen ble innstilt som professor i keramikk ved Statens håndverks- og kunstindustriskole. Da hun var redd for at stillingen skulle gå ut over eget arbeid sa hun fra seg professoratet.Hun er innkjøpt av blant annet Nordenfjeldske Kunstindustrimuseum, Permanenten, Nasjonalmuseet og The Victoria and Albert Museum. Utstillinger  Wangs Kunsthandel, Oslo, 1990 Nordenfjeldske Kunstindustrimuseum, Trondheim, 1986 Kunstnerforbundet, Oslo, 1979 Höganäs Museum, Sverige, 1978 «Fjorten norske keramikere», Belgia, Tyskland og Polen, 1979 «Norskt Konsthantverk», Hässelby Slott, Stockholm, Sverige, 1976 «Exempla -74», München, Tyskland, 1974 «Høstutstillingen», Kunstnernes Hus, Oslo, 1978 Les mer i Store norske leksikon Kari Christensen i Norsk kunstnerleksikon porselen Litteratur Gaustad, Randi og Gunnar Danbolt (1990). Samtidskeramikk: Norsk keramikk fra 1940 til i dag, Dreyer Forlag Opstad, Jan-Lauritz (1989). En ny bevissthet: Norsk kunsthåndverk 1970-1990, C. Huitfeldt Forlag Larsen, Knud og Leena Manilla (1997). Kari Christensen, Knud Larsen